รัฐบาลไทย-ข่าวทำเนียบรัฐบาล-สธ.-วธ. แนะทำบุญตักบาตรเทศกาลออกพรรษา ปลอดโควิด 19
วันศุกร์ที่ 2 ตุลาคม 2563
สธ.-วธ. แนะทําบุญตักบาตรเทศกาลออกพรรษา ปลอดโควิด 19
กระทรวงสาธารณสุข และกรมการศาสนา กระทรวงวัฒนธรรม แนะนําข้อปฏิบัติแบบวิถีชีวิตใหม่สําหรับศาสนสถาน ผู้จัดงาน พระสงฆ์ และผู้ร่วมงานเทศกาลวันออกพรรษา ป้องกันการแพร่ระบาดโรคโควิด 19
กระทรวงสาธารณสุข และกรมการศาสนา กระทรวงวัฒนธรรม แนะนําข้อปฏิบัติแบบวิถีชีวิตใหม่สําหรับศาสนสถาน ผู้จัดงาน พระสงฆ์ และผู้ร่วมงานเทศกาลวันออกพรรษา ป้องกันการแพร่ระบาดโรคโควิด 19
บ่ายวันนี้ (2 ตุลาคม 2563) ที่ศูนย์ปฏิบัติการด้านข่าวโรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายกิตติพันธ์ พานสุวรรณ อธิบดีกรมการศาสนา กระทรวงวัฒนธรรม และนายแพทย์อรรถพล แก้วสัมฤทธิ์ รองอธิบดีกรมอนามัย แถลงข่าวเรื่อง การจัดศาสนพิธี ทําบุญตักบาตร แบบวิถีชีวิตใหม่ เทศกาลวันออกพรรษา เพื่อป้องกันการแพร่ระบาดของโรคโควิด 19 เชิญชวนคนไทยไม่ประมาท การ์ดอย่าตก อาจมีผู้ติดเชื้อที่ไม่แสดงอาการปะปนอยู่ในชุมชน สังคม และนําเชื้อไปแพร่ให้กับผู้อื่นได้
นายกิตติพันธ์ พานสุวรรณ อธิบดีกรมการศาสนา กระทรวงวัฒนธรรม กล่าวว่า ในวันนี้เป็นวันสําคัญทางศาสนา คือ เทศกาลออกพรรษา สถานที่ต่างๆ จะมีการจัดงานทําบุญตักบาตร และหลังจากนี้จะมีงานประเพณีของแต่ละท้องถิ่น เช่น งานตักบาตรเทโว รวมทั้งเทศกาลทอดกฐิน ซึ่งจะมีผู้คนจํานวนมากมาร่วมกิจกรรมในวัดกว่า 42,000 วัดทั่วประเทศ จึงต้องเข้มทั้งการป้องกันตนเอง และการป้องกันการแพร่ระบาดของโรคโควิด 19 และโรคระบบทางเดินหายใจอื่นๆ ซึ่งกรมการศาสนาได้ให้คําแนะนําในการจัดศาสนพิธีแบบวิถีชีวิตใหม่ ให้กับศาสนสถานและผู้จัดงาน อาทิ ภายในศาสนสถานต้องมีอากาศถ่ายเทได้สะดวก ประสานเจ้าหน้าที่สาธารณสุข อาสาสมัครสาธารณสุขประจําหมู่บ้าน (อสม.) ในพื้นที่ร่วมคัดกรอง ตรวจวัดไข้ จัดจุดปฐมพยาบาลดูแลรักษาเบื้องต้น จัดที่ล้างมือ หรือบริการแอลกอฮอล์เจล รวมทั้งสํารองหน้ากากผ้า/หน้ากากอนามัยไว้บริการผู้มาร่วมกิจกรรม หากมีการจัดโรงทาน ผู้ประกอบอาหารต้องสวมหมวกคลุมผม ผ้ากันเปื้อน หน้ากาก และถุงมือ สําหรับผู้ร่วมงาน ต้องสวมหน้ากากผ้า/หน้ากากอนามัย ตลอดที่ร่วมกิจกรรม รักษาระยะห่าง ก่อนหยิบจับอาหารควรล้างมือให้สะอาด เมื่อกลับถึงบ้านให้รีบอาบน้ําเปลี่ยนเสื้อผ้าทันที
นายแพทย์อรรถพลกล่าวว่า กรมอนามัยได้ร่วมกับกระทรวงวัฒนธรรมจัดทําคู่มือการจัดพิธีทางศาสนาและการจัดกิจกรรมทางประเพณี เผยแพร่ แจกจ่าย ประชาสัมพันธ์ไปแล้ว เพื่อเป็นแนวทางสําหรับพระภิกษุสงฆ์ นักบวช พราหมณ์ บาทหลวง และประชาชน แบบวิถีชีวิตใหม่ เพื่อป้องกันการระบาดของโรคติดเชื้อไวรัสโคโรนา 2019 โดยกําหนดมาตรการสําหรับศาสนสถาน/ สถานที่จัดงาน, ผู้ประกอบพิธี/ ผู้นําปฏิบัติพิธี/ ผู้เข้าร่วมพิธีหรือร่วมกิจกรรม, การเตรียมอุปกรณ์สิ่งของเครื่องใช้ประกอบพิธี โดยมีแนวทางปฏิบัติศาสนสถานคือ คัดกรอง ตรวจวัดอุณหภูมิและลงชื่อผู้เข้าร่วมพิธี ย้ําว่าหากวัดแล้วอุณหภูมิสูงกว่า 37.5 องศาเซลเซียส ให้นั่งพักและวัดซ้ํา หากไข้ยังไม่ลดลง งดเข้าร่วมกิจกรรม, กําหนดจํานวนผู้เข้าร่วม, จัดอุปกรณ์ป้องกันตนเองเจ้าหน้าที่ และเตรียมเจลแอลกอฮอล์ล้างมือ จัดที่นั่งเว้นระยะห่าง โดยผู้เข้าร่วมพิธี ต้องลงชื่อเข้าร่วม ลงทะเบียนในแพลตฟอร์ม “ไทยชนะ” เพื่อสะดวกในการติดตามหากพบมีความเสี่ยง สวมหน้ากากตลอดเวลา และอาบน้ํา/ เปลี่ยนเสื้อผ้าทันทีที่กลับถึงที่พัก
ขอความร่วมมือประชาชน หากเจ็บป่วย มีอาการไอ จาม เป็นหวัด มีไข้ ควรพักผ่อนอยู่บ้าน งดร่วมงานบุญ และงานประเพณีต่าง ๆ เพื่อป้องกันการแพร่เชื้อสู่ผู้อื่น รวมถึงลดความเสี่ยงที่จะทําให้เกิดการแพร่ระบาดระลอก 2
******************************************** 2 ตุลาคม 2563
********************************************